ບໍ່ມີຄວາມກ້າວໜ້າ ທີ່ສຳຄັນ ໃນການເຈລະຈາ ລະຫວ່າງ ສະຫະລັດ ກັບເກົາຫຼີເໜືອ
ທູດພິເສດສະຫະລັດ ກ່າວວ່າ ບໍ່ມີຄວາມກ້າວໜ້າທີ່ສຳຄັນ ໃນການເຈລະຈາ ກ່ຽວກັບເລື່ອງນິວເຄລຍ ກັບເກົາຫຼີເໜືອ
ທູດພິເສດຂອງສະຫະລັດກ່າວໃນວັນສຸກມື້ນີ້ວ່າທ່ານໄດ້ປະສົບຄວາມກ້າວໜ້າພຽງເລັກນ້ອຍ ໃນການເຈລະຈາກັບເກົາຫຼີເໜືອ ເພື່ອເລີ່ມການປົດອາວຸດນິວເຄຼຍແຕ່ບໍ່ແມ່ນຄວາມກ້າວໜ້າ ແບບໃຫຍ່ຫຼວງ ທ່ານ Glyn Davies ທູດພິເສດຂອງສະຫະລັດຮັບຜິດຊອບກ່ຽວກັບນະໂຍບາຍເກົາຫຼີເໜືອ ກ່າວຕໍ່ພວກນັກຂ່າວວ່າ ການເຈລະຈາເປັນເວລາ 2 ມື້ທີ່ນະຄອນຫຼວງປັກກິ່ງໄດ້ກວມລວມ ທັງເລື່ອງຫ້າມແຜ່ຜາຍອາວຸດນິວເຄລຍ ການຊ່ອຍເຫຼືອທາງດ້ານມະນຸດສະທຳ ແລະບັນຫາ ອື່ນໆທີ່ເປັນແກນກາງຂອງຄວາມເຄັ່ງຕຶງຢູ່ໃນຂົງເຂດ ແຕ່ແນວໃດກໍຕາມທ່ານເວົ້າວ່າວໍຊິງ ຕັນແລະປະເທດພັນທະມິດຊຶ່ງມີຍີ່ປຸ່ນແລະເກົາຫຼີໃຕ້ຈຳເປັນຈະຕ້ອງໄດ້ຊັ່ງຊາຕີລາຄາເບິ່ງອີກ ໃນສິ່ງທີ່ ຄະນະເຈລະຈາຂອງເກົາຫຼີເໜືອ ໄດ້ແຈ້ງໃຫ້ທ່ານຊາບໄປນັ້ນ ນີ້ແມ່ນການພົບປະຮອບທີ 3 ລະຫວ່າງສະຫະລັດກັບເກົາຫຼີເໜືອ ນັບແຕ່ເດືອນກໍລະກົດປີ ກາຍນີ້ເປັນຕົ້ນມາ ແຕ່ເປັນເທື່ອທຳອິດນັບແຕ່ຜູ້ນຳຄົນໃໝ່ຂອງເກົາຫຼີເໜືອ ທ່ານກິມຈົງອຸນ ເຂົ້າຮັບຕຳແໜ່ງແທນມື້ລາງບິດາຂອງທ່ານໃນທ້າຍປີກາຍນີ້ ທ່ານ Davies ກ່າວໃນຕົ້ນອາທິດນີ້ວ່າທ່ານມີີກຳລັງໃຈກ່ຽວກັບການທີ່ພຽງຢາງເຕັມໃຈຈະ ເປີດການສົນທະນາຫາລືກັນຄືນໃໝ່ ແລະມີຄວາມກະຕືລືລົ້ນຢາກເຫັນວ່າ ການປ່ຽນແປງຜູ້ ນຳຂອງເກົາຫຼີເໜືອ ມີຜົນແນວໃດຕໍ່ທ່າທີຂອງປະເທດດັ່ງກ່າວ